Wasukumwa jela miaka 10 kuficha heroini ndani ya kobe
Language: Swahili | Genre: News

Wasukumwa jela miaka 10 kuficha heroini ndani ya kobe 

Raia wa Nigeria na Mkenya wamefungwa miaka kumi jela kila mmoja,  kwa kusafirisha ng'ambo dawa za kulevya zikiwa zimefichwa ndani ya vinyago vya kobe.
Punde tu baada ya kufungwa jela wakili wao Evans Ondieki aliwasilisha rufaa, akisema ofisi ya Mkurugenzi wa Mashtaka ya Umma (DPP) haikuwasilisha ushahidi wa kutosha kwa korti kuwatupa jela kwa mwongo mmoja.
Bw Ondieki anaomba Mahakama Kuu ifutilie mbali kifungo hicho akidai vinyago na vipuri vinavyodaiwa vili kuwa na dawa hizo, vilifunguliwa bila washtakiwa kuwepo. 
Anadai huenda dawa hizo zilirundikwa katika bidhaa hizo na watu wasiojulikana. Wafungwa hao Samuel Uche na Geoffrey Onchangu Ondieki walipewa adhabu hiyo na Hakimu Mkuu L.Onyina baada ya kuwapata na hatia ya kusafirisha heroini nchini Uholanzi na Nigeria mtawalia. 
Thamani ya heroini hiyo ilikuwa Sh4,453,425. Wawili hao walishtakiwa kufanya makosa hayo Machi 9, 2017
Uche alituma nchini Uholanzi heroini yenye thamani ya Sh1,452,945 ndani ya vinyago vya kobe, akidai ni zawadi ya bathidei kwa Bi Ruth Brown. 
Ondieki alipatikana na hatia ya kutuma heroini yenye thamani ya Sh3,000,480. 
Uche pia alifungwa kwa kosa la kupatikana akiishi nchini Kenya bila kibali.
Alikamatwa na polisi mtaani Kayole, Nairobi. Akipitisha hukumu Bw Onyina alisema maafisa wa Idara ya Forodha walipokuwa wanakagua bidhaa katika kifurushi cha DHL Cargo uwanja wa ndege wa Jomo Kenyatta (JKIA), walikumbana na vipuri vya pikipiki vilivyokuwa vinatumwa nchini Nigeria na Bw Ondieki.
Vipuri hivyo vilikuwa vinatumiwa  nduguye Uche anayefanya biashara ya kuuza pikipiki.